KÄRÄJÄOIKEUSVERKOSTON TIIVISTÄMISEN VAIKUTUS NURMIJÄRVELLÄ JA KUNNAN  LAUSUNTO ASIASTA

684/1/10/2007

KH  § 36		Oikeusministeriö pyytää kunnan lausuntoa oikeusministeriön työryhmän mietinnöstä Käräjäoikeusverkoston kehittäminen.  Mietintö on luettavissa osoitteesta: www.om.fi kohdassa julkaisut/työryhmämietintöjä/2007:12 Käräjäoikeusverkoston kehittäminen.  Lausunto on pyydetty viimeistään 31.1.2008.

		Muutoksen perustavoitteet

		Valtio on keskittämässä monia palvelua aiempaa harvempiin suurempiin yksiköihin.  Näin ollaan tekemässä syyttäjävirastojen, poliisilaitosten, ulosottovirastojen ja oikeusaputoimistojen osalta. Käräjäoikeuksien osalta keskittämisen tärkeimmät syyt ovat suurempien käräjäoikeuksien paremmat mahdollisuudet osaamisen ja ammattitaidon kehittämiseen, käräjäoikeuksien työvoimasta käytävän kilpailukyvyn parantamiseen, tehtävien nykyistä tasaisempaan jakautumiseen käräjäoikeuksien kesken, lainkäytön painopisteen siirtämiseen käräjäoikeuteen ja tuottavuusohjelman toteuttaminen.  

		Asioinnin tarvetta käräjäoikeuksissa on vähentämässä  erityisesti kiinteistö- ja kirjaamisasioiden siirtyminen Maanmittauslaitokselle  neuvontoineen lähitulevaisuudessa. Muutoksen jälkeen henkilökohtaista asiointia käräjäoikeudessa edellyttävät ainoastaan käytännössä istuntoasiat, joista riita-asioita on vain 4 % keskimäärin. Myös rikosasioiden istuntokäsittelyt ovat vähentyneet, kun rikosasioiden kirjallinen käsittely tuli eräissä asioissa mahdolliseksi vuonna 2006.

		Käytännössä on pyritty  vähintään 100 000 asukkaan väestöpohjiin.  Hyvinkään tuomipiiri liitettäisiin osaksi Tuusulan käräjäoikeutta ja sen väestöpohja on n. 211 000 asukasta eli varsin suuri. Henkilökuntaa tulee kaikkiaan  käräjäoikeuteen  n. 60, joista tuomareita 15-16.  Järvenpää toimisi käräjäoikeuspaikkana ja sinne olisi työryhmän esityksen mukaan rakennettava lisätilaa usean vuoden siirtymäajalla, ja sinä aikana Hyvinkäällä toimisi sivukanslia, kunnes päätoimipaikan tilat saadaan valmiiksi.  Rakennuskustannusten suuruutta ei kerrota.

		Oikeusministeriö päättää käräjäoikeuslain nojalla käräjäoikeuden kanslioiden ja istuntopaikkojen sijainnista.  Ministeriö voi määrätä, että käräjäoikeudessa on useampia kanslioita ja istuntopaikkoja, mutta niiden määräämistä ollaan pikemminkin vähentämässä.

		Vaikutukset nurmijärveläisten kannalta

		Nurmijärveläisten on matkustettava istuntoihin Järvenpäähän jatkossa.  Oman auton käytön ohella poikittaiset joukkoliikenneyhteydet ovat parantuneet ns. Kuuman omalla poikittaisliikenteen lipulla.  Rajamäeltä ja Nurmijärven kirkonkylästä on Hyrylän kautta suhteellisen toimivat vaihtoyhteydet Järvenpäähän. Kunnan muilta alueilta toimiva joukkoliikenne Järvenpäähän järjestyy käytännössä Sampo-kutsujoukkoliikennettä hyödyntäen. Kunnan kuljetussuunnittelijan mu- kaan Hyvinkään suuntaan on Nurmijärven eri alueilta sen sijaan paljon tiheämmät ja nopeammat joukkoliikenneyhteydet.

		Muutoskokonaisuuden jälkeen Järvenpää on keskuspaikka poliisihallinnossa,  alioikeuden osalta, verohallinnon osalta jne. Voidaankin kysyä että kohteleeko valtio kunta tasapuolisesti?  Järvenpäähän työpaikkakertymä ko. palveluista on kaikkiaan n. kaksisataa työpaikkaa.  

		Kokemukset Hyvinkään käräjäoikeudesta ja kuntalaisten kulkemismahdollisuudet

		Hyvinkään kaupunki on omassa lausunnossaan tuomassa hyvin perusteltuna sen, että Hyvinkään käräjäoikeus säilyisi omana. Tuomiopiiriin liitettäisiin kaupungin esityksen mukaan Hyvinkään ja Nurmijärven ohella Riihimäen kaupunki sekä Hausjärven ja Lopen kunnat.  Näin muodostuvan käräjäoikeuden asukasluku ylittää reilusti 100 000 asukasta, mikä on ollut muutoksessa käräjäoikeuden vähimmäiskoko.  

		Erikoistumisen ja etääntymisen myötä on vaarana, että tuomareiden paikallistuntemus vähenee.  Nurmijärvi on ollut varsin tyytyväinen Hyvinkään käräjäoikeuden toimintaan.  Käräjäoikeuden piiri voi poiketa poliisipiirin aluejaosta.  

		Lautamiesjärjestelmä jatkuu käräjäoikeuksissa, mutta toimintaan saattaa tulla muutoksia.

		Lopuksi

		Nurmijärven asukasluvun noustessa pian 40 000 asukkaaseen parantaa  kunnan koko neuvotteluasemaa valtion palvelujen järjestämisessä.  Nurmijärvi on ollut voimakkaasta kasvusta huolimatta menettävä osapuoli  valtion paikallisissa palveluissa 1990-luvulla ja 2000 luvulla.  Valtion palveluilla  on edelleen suuri merkitys, vaikka sähköinen asiointi on lisääntynyt.  Keskittämisen ihannoinnista on tällä kasvualueella palata hajautetumpaan palvelupistemalliin -  historiallisesti käänteet ovat olleet tyypillisiä.

	Käräjät käydään joka tapauksessa Nurmijärven ulkopuolella.  Järkevää olisi valtion organisoida toimintonsa niin, että  merkittävältä  lisärakentamiselta vältytään.  Näin tapahtuisi mikäli Hyvinkään käräjäoikeus säilytetään laajennettuna.

Esitys:		Kunnanhallitus päättää yllä esitetyin perustein esittää oikeusministeriölle Hyvinkään käräjäoikeuden säilyttämistä siten, että Hyvinkään ja Nurmijärven ohella piiriin kuuluisivat Hausjärvi, Loppi ja Riihimäki.  Kulkuyhteyksiltään Järvenpää ja Hyvinkää eivät merkittävästi eroa toisistaan.  Asukaslukupohja on riittävä ja tässä mallissa valtion lisärakentaminen vähenee.  

Lisätietoja: hallintojohtaja Jukka Anttila, puh. 09 2500 2001

Päätös: 	Esitys hyväksyttiin.

______

Otteen oikeaksi todistaa Nurmijärvellä 29.1.2008

Tapani Rantala
arkistosihteeri

Jakelu	Ote sähköisesti:
	kirjaamo.om@om.fi
	leena.kaartimo@om.fi